പരസ്യശാസനയില് വിഷമമില്ലെന്ന് ജി. സുധാകരന് തനിക്കുള്ള നടപടി മറ്റുള്ളവര്ക്കുള്ള മുന്നറിയിപ്പാണ് എന്ന് പറയാന് കഴിയില്ല ആലപ്പുഴ സിപിഎമ്മില് ഇനി പ്രശ്നങ്ങളൊന്നുമില്ലെന്നും വിശദീകരണം അച്ചടക്കനടപടിയില് പ്രതികരിച്ച് ജി. സുധാകരന് ആലപ്പുഴ: സിപിഎം പരസ്യമായി ശാസിച്ചതില് ഒരു വിഷമവുമില്ലെന്ന് സംസ്ഥാന കമ്മറ്റി അംഗം ജി. സുധാകരന്. സംസ്ഥാന കമ്മറ്റി യോഗം കഴിഞ്ഞ് കരുത്തനായി തന്നെയാണ് തിരിച്ചെത്തിയത്. ജില്ലയിലെ പാര്ട്ടിയെ ഒറ്റക്കെട്ടായി തന്നെയാണ് നയിക്കുന്നതെന്നും സ്ഥാനമാനങ്ങള്ക്ക് വേണ്ടി ഒരിക്കലും ആഗ്രഹിക്കാത്തയാളാണ് താനെന്നും ജി. സുധാകരന് പറഞ്ഞു. തനിക്കെതിരെ പാര്ട്ടിയെടുത്ത അച്ചടക്ക നടപടി അടഞ്ഞ അധ്യായമാണെന്നും അതിനെ കുറിച്ച് ഇനി ചര്ച്ച ചെയ്യേണ്ടതില്ലെന്നും അദ്ദേഹം കൂട്ടിച്ചേര്ത്തു. പാര്ട്ടി പ്രവര്ത്തനത്തില് സജീവമാകും. ആലപ്പുഴയിലെ സിപിഎമ്മില് ഇപ്പോള് വലിയ പ്രശ്നങ്ങളൊന്നുമില്ല. കഴിഞ്ഞ നിയമസഭ തെരഞ്ഞെടുപ്പില് അമ്ബലപ്പുഴ മണ്ഡലത്തിലെ തെരഞ്ഞെടുപ്പ് പ്രവര്ത്തനത്തിലെ വീഴ്ചക്ക് മുതിര്ന്ന നേതാവും മുന്മന്ത്രിയും സംസ്ഥാന സമിതിയംഗവുമായ ജി. സുധാകനെ സിപിഎം പരസ്യമായി ശാസിച്ചിരുന്നു. ഇതിനെ കുറിച്ച് പ്രതികരിക്കുകയായിരുന്നു അദ്ദേഹം. സംസ്ഥാന കമ്മറ്റി യോഗത്തിന് ശേഷം മുഖ്യമന്ത്രി പിണറായി വിജയനെയും കോടിയേരി ബാലകൃഷ്ണനെയും അങ്ങോട്ട് ചെന്ന് കാണുകയായിരുന്നു. ആലപ്പുഴയിലെ പാര്ട്ടിയെ ശക്തിപ്പെടുത്തുന്ന കാര്യമാണ് സംസാരിച്ചത്. കമ്മ്യൂണിസ്റ്റുകാര് പൊതുവെ മനസ്സിലുള്ളത് തുറന്നുപറയാറുണ്ട്. അറിവില്ലാത്തവരും തെറ്റായി ചിന്തിക്കുന്നവരും അഴിമതിക്കാരും എല്ലാമുള്ള സമൂഹമാണിത്. അതിന്റെ തുടര്ച്ചകള് പലസ്ഥലത്തും കാണും. അത്തരക്കാരെ ഗൗനിക്കേണ്ടതില്ല. പാര്ട്ടി കൂടെയുള്ളതിനാല് ഒറ്റപ്പെടുന്നതായി തോന്നിയിട്ടില്ല. പാര്ട്ടിയിലെ തന്റെ സ്വാധീനം കൂടുന്നോ കുറയുന്നോ ഇല്ല. മറിച്ചുള്ള വാര്ത്തകളൊക്കെ തെറ്റാണ്. ഒറ്റപ്പെടുന്നു എന്നതൊക്കെ ബൂര്ഷ്വാ പ്രയോഗമാണ്. പാര്ട്ടിയെടുത്ത എല്ലാ തീരുമാനങ്ങളോടും നൂറ് ശതമാനം യോജിപ്പാണ് തോന്നിയിട്ടുള്ളത്. പാര്ട്ടിക്ക് അതീതരായി ആരുമില്ല എന്നത് പാര്ട്ടി ഭരണഘടനയില് പറഞ്ഞിട്ടുള്ള കാര്യമാണ്. തനിക്കുള്ള നടപടി മറ്റുള്ളവര്ക്കുള്ള മുന്നറിയിപ്പാണ് എന്നൊന്നും പറയുന്നതില് അര്ഥമില്ല. ജില്ലയിലെ പാര്ട്ടിയെ ഒറ്റക്കെട്ടായി തന്നെയാണ് നയിക്കുന്നത്. ഒരു സ്ഥാനമാനത്തിനുവേണ്ടിയും നാളിതുവരെ ഒരു നിലപാടും സ്വീകരിച്ചിട്ടില്ല. സ്റ്റേറ്റ് സെക്രട്ടേറിയേറ്റ് അംഗത്വം പോലും വേണ്ടെന്ന് പറഞ്ഞയാളാണ് താന്. പാര്ട്ടി നടപടികള് പാര്ട്ടിയെ കൂടുതല് ശക്തിപ്പെടുത്തുകയാണ് ചെയ്യുന്നതെന്നും ജി. സുധാകരന് പറഞ്ഞു. അമ്ബലപ്പുഴ മണ്ഡലത്തിലെ തെരഞ്ഞെടുപ്പ് പ്രവര്ത്തന വീഴ്ചയില് ജി. സുധാകരന്േറതുള്പ്പെടെ പങ്കന്വേഷിച്ച സംസ്ഥാന സെക്രട്ടേറിയറ്റംഗങ്ങളായ എളമരം കരീമും കെ.ജെ. തോമസും അടങ്ങിയ കമീഷന്റെറിപ്പോര്ട്ടിന്റെ അടിസ്ഥാനത്തിലാണ് സംസ്ഥാന സമിതി സുധാകരനെതിരെ നടപടി എടുത്തത്. നിയമസഭ തെരഞ്ഞെടുപ്പിലെ സ്ഥാനാര്ത്ഥി നിര്ണയ സന്ദര്ഭത്തിലും, തെരഞ്ഞെടുപ്പ് പ്രചാരണ സമയത്തും പാര്ട്ടി സംസ്ഥാന കമ്മിറ്റിയംഗത്തിന് യോജിച്ച വിധമല്ല ജി. സുധാകരന് പെരുമാറിയതെന്ന് സംസ്ഥാന കമ്മിറ്റി കണ്ടെത്തിയതായി സിപിഎം പത്രക്കുറിപ്പില് വ്യക്തമാക്കിയിരുന്നു. ഇതിന്റെ പേരില് തെറ്റുതിരുത്തുന്നതിന്റെ ഭാഗമായി ജി. സുധാകരനെ പരസ്യമായി ശാസിക്കാന് സംസ്ഥാന കമ്മിറ്റി തീരുമാനിച്ചുവെന്നും അറിയിച്ചു. സിപിഎമ്മിന്റെ അച്ചടക്ക നടപടികളില് മൂന്നാമത്തേതാണ് പരസ്യശാസന. താക്കീതും ശാസനയുമാണ് തൊട്ടുമുമ്ബുള്ള നടപടികള്. നേരത്തെ 2002ല് ആലപ്പുഴ ജില്ലയിലെ വിഭാഗീയതയുമായി ബന്ധപ്പെട്ട് ജി. സുധാകരനെ സംസ്ഥാന സമിതിയില്നിന്ന് ഒഴിവാക്കിയിരുന്നു. ജില്ല കമ്മിറ്റി പിരിച്ചുവിട്ട് ജില്ല സെക്രട്ടറിയുടെ ചുമതല അന്ന് എം.എ. ബേബിക്കാണ് സംസ്ഥാന നേതൃത്വം നല്കിയത്. 2005ല് മലപ്പുറം സമ്മേളനത്തിലാണ് സുധാകരനെ സംസ്ഥാന സമിതിയിലേക്ക് തിരികെ എടുത്തത്. അമ്ബലപ്പുഴയില് തെരഞ്ഞെടുപ്പ് പ്രവര്ത്തനത്തിന് സഹായകരമല്ലാത്ത നിലപാടാണ് സുധാകരന്റെ ഭാഗത്തുനിന്നുണ്ടായതെന്നായിരുന്ന പാര്ട്ടി കമീഷന്റെ കണ്ടെത്തല്. മണ്ഡലത്തില്നിന്ന് വിജയിച്ച എച്ച്. സലാമിന്റെ തെരഞ്ഞെടുപ്പ് പ്രവര്ത്തനത്തില് സഹകരിക്കുന്നില്ലെന്ന പ്രചാരണം ഉണ്ടായിട്ടും അതിനോട് മൗനംപാലിച്ചു. പ്രചാരണങ്ങള് ശരിവെക്കുന്ന തരത്തില് മൗനംപാലിച്ചെന്നും കമ്മീഷന് കുറ്റപ്പെടുത്തി. Stories you may Like